Versindaba » Blog Archive Wicus Luwes. Tussen twee vure : Versindaba
Wicus Luwes. Tussen twee vure
Vuur is 'n lewende voorwerp – dit haal asem, dit beweeg en op 'n sekere vlak plant dit voort. 'n Mens moet al hierdie dinge in gedagte neem as dit jou doel is om 'n vuur te blus. Ek dink terug aan die verwoestende vure in die Noord-Kaap en Vrystaat van ongeveer vyf jaar gelede. Brandslaners het gesê dat hulle moes draf om langs die vuur te bly – die sterk winde en die droë gras, het die vuur gevoed. Die rook het vir twee dae die son uitgedoof in die area waar ek gebly het en die lug bruin gekleur. Laasjaar het ons brandbestryders selfs in Kanada vure gaan probeer blus. Vanjaar is dit die Wes-Kaap wat alles verloor. Ek sien die koerantberigte van al die kultuurskatte, plase en huise wat in vlamme opgegaan het. Die lewensverlies van mens en dier gaan ook nie ongesiens verby nie.
Ek besef verder dat die vuur definitief aan die vereistes van 'n lewende wese voldoen: dit verwoes. Die vuur maak herinneringe aan die verskroeide-aardebeleid los. Ek het op skool geleer dat dit in die Anglo-Boereoorlog teen die Boere ingespan is. Tydens die Tweede Wêreldoorlog het Rusland vir Hitler tydens sy opmars gestuit deur haar eie oeste en kos aan die brand te steek.
3 Maniere om 'n vuur te blus
Verwyder die voedingsbron
Vuur het suurstof nodig om asem te haal en brandbare items om te verorber. Brandstelsels vervang die suurstof met gas wat nie vlambaar is nie wanneer sensors die vlam of rook optel. Brandbare of ontvlambare items moet ook verwyder word om te verhoed dat vuur ontstaan of verder versprei. Water of brandblussers smoor die vuur se asemhaling.
Die vraag is wat die voedingsbron sou wees vir 'n vuur wat in die gedagtes van iemand sou woed.
Verwyder die roete waarlangs dit loop
Daar behoort jaarliks brandpaaie gemaak te word. Die probleem is ongelukkig seisoenaal en vlamme hou van droë veld. Deur 'n pad vir die vlamme te maak kan die roete van vuur so hopelik beheer word. Die plan sou wees dat die vuur homself (of haarself) in 'n hoek vasloop en so uitwoed. Trekkers word ook gebruik om stukke veld om te ploeg wanneer die vlamme reeds op pad is. Dit sou die roete van die vuur dalk meer hobbelrig maak en dalk veroorsaak dat dit stadiger versprei.
Die vraag is wat die roete van die mens se gedagtevuur sou wees. Dit sou help as 'n mens dit nie sou stuit nie, maar eerder kanaliseer.
Hou op om ekstra vure te maak
Dit klink eenvoudig en dit is miskien teenstrydig met die maak van voorbrande, maar dit is belangrik om daaraan te dink. Die spreuk lui: 'fight fire with fire', maar omdat die vuur 'n lewe van sy eie het, is dit nie altyd wenslik dat 'n mens vuur met nog vuur aan moet val nie. Daar is reeds genoeg brandstigters en veels te min brandbestreiders.
Onwillekeurig dink ek terug aan die brand wat Klein Libertas in puin gelê het. Ons kombuistaal se historiese skatte het ook onder die Wes-Kaapse vlamme deurgeloop.
die swart kombuis het balke
die mure is berook
in 'n groot gekraakte erdebeker
woon dags die nagskof-spook
die swart kombuis het luike
skeefgetrek en toegesluit
aartappels lê die werf rond
skedels wat loop oog uit
die vensters het geen uitsig
die werf die lug het geflou
die grond is vaal puimpoeier
die aartappels is grou
geen mens beweeg hier binne
geen mens werk op die werf
êrens tussen middag en skemer
het die aarde se lug gesterf
'n middag hoe lank gelede
die swart kombuis is oud
daar was nooit somer-sonlig
daar hang 'n snaakse skottel
met 'n riffel-hingsel aan 'n riffel-rand
het hekse hier gebak en brou
die swart kombuis die swyg
daar in die hoek lê 'n kat-skelet
die swart geheim bly dig
Indien jy egter nie die vuur geblus kry nie, het jy heel waarskynlik te doen met 'n onblusbare vuur.
3 Onblusbare Vure
Dit is seker ironies dat ek 'The Mirror' gesien het tydens my verlof vroeër die jaar. Dit is ironies omdat 'vuur' 'n onderliggende (of liggewende) tema van die film is. Andrei Tarkovsky se Zerkalo ('The Mirror') is egter nie slegs 'n tradisionele film nie. Dit is wel op film vasgelê, maar dit volg nie die definisie van 'n tradisionele film of fliek nie. Dit word beskryf as herinneringe. Dit word beskryf as visuele digkuns. Dit is 'n simbool. In onderhoude is Tarkovsky dikwels gevra na die betekenis of simboliek van vuur in sy films.
Tarkovsky het geantwoord dat alhoewel hy erken dat vuur, water en sneeu dikwels voorkom in sy films, dit nie spesifieke betekenis het nie. Hy het homself ook daarvan weerhou om die beelde of simboliek vir die kyker te interpreteer of te vertaal.
deur Arseny Tarkovsky
Die vuur van jeugtyd-herinneringe
Die eerste groot vuur in 'The Mirror' wys hoe 'n skuur in die platteland afbrand. As agtergrond hiervoor is die Russiese bevolking se vlug na die platteland in 'n poging om die Sovjet-opstande vry te spring. Dit word ook later duidelik dat dit dieselfde jaar was waartydens die seun, Alexei, se vader die gesin verlaat het. Die sielkunde probeer dikwels huidige probleme koppel aan jeug-gebeure, soos metafore aan die beelde wat dit voorstel. (My eie jeug-vlam neem my terug na die keer wat my Pa my as vyfjarige onder hande geneem het toe ek skelm met vuurhoutjies in my kamer begin speel het.) Die rol van die jeugtyd-vuur is onmiskenbaar. Ek stel dit hier as onblusbaar, maar dit is eintlik nie die waarheid nie. Die vuur is wel blusbaar, maar die blus daarvan op 5-jarige ouderdom of 85-jarige ouderdom kan tot veel meer lei as net die blus van 'n vlam.
'n Spreuk uit die Viatka-streek in Rusland lui: 'n Stoof in die huis is dieselfde as 'n altaar in die kerk: Brood word daarin gebak. Die Ortodokse Christelike geloof, soos uit die Russiese tradisie, is vol ikone of simboliek. Slawiese tradisie het 'n prent van Maria, Moeder van God, teenoor die stoof in die huis gehang. Maria sou die 'moederhart' wat klop in die 'vaderhuis' voorstel. Die boek 'All Russia is Burning!: A Cultural History of fire and Arson deur Cathy A. Frierson wei meer hieroor uit.
'n Prominente beeld in die film wys hoe Alexei se moeder haar hare was in 'n emmer. Die kyker word bewus dat dit eerder 'n droombeeld is wanneer stukke van die plafon begin val en water van die dak af instroom. Sy moeder kyk ook vir haarself in 'n spieël en sien later 'n ouer dame. Ek het eers vermoed dat hierdie beeld die vrou se veroudering / verval of fisiese agteruitgang sou voorstel, maar die vlam het my gepla. My internet-soektog na die betekenis het my na die Russiese Ortodokse tradisies geneem. Wat my egter die meeste opval is dat die Kommunistiese regering die film befonds het. Hulle het ook enige films met geestelike inhoud verbied. Die vuur in Torkevsky se film tart sonder twyfel die regering en bring geestelike simboliek na vore sonder om direk daarna te verwys. 'The Mirror' is aan die ander kant 'n soort outobiografiese film en miskien moet ek meer kyk na die beeld as 'n persoonlike ervaring van Tarkovsky as vorm van uittarting. Hoe dit ookal sy: Ons almal weet tog dat die beste wegsteekplek juis reg onder die neus is van die wat daarna soek.
Skermskoot uit 'The Mirror' met die moederhart wat klop in die vaderhuis (vlam in agtergrond en in spieël)
Andrei Tarkovsky se vader was 'n digter en sy digkuns kry 'n prominente plek in die film. Die vader, Arseny Tarkovsky, lees dan ook sy gedigte en bind die film, net soos die vlam, op simboliese wyse saam. Die outobiografiese aard van die film word gebou om kern-gedagtes / geheue uit Andrei Tarkovsky se lewe, maar eers by die lees van die gedigte het ek die film beter verstaan. Dit het my weer laat besef watter impak digkuns het op die manier hoe ons ook ons eie lewens onthou.
'The Mirror' wys ook hoe die hoofkarakter as seun verlief raak op 'n rooikopdogter. Die tema is waarskynlik eersteliefde, maar die klein rooikopmeisie verskyn deur die film in verskillende tonele en haar beeld verskyn later in 'n spieël as herinnering. Op 'n sekere vlak wys die spieël hiermee elke kyker op sy of haar eerste liefde.
De(kon)struksie van vuur
Ons hou van die vlam, maar is bang vir die vuur. Ons hou ons hand uit na die vlam as ons koud kry in die winter. Ek is dankbaar vir die vlammetjie wat Tarkovsky se visuele poësie in my siel aangesteek het. Ek volg die Andrei Tarkovsky-garingdraad deur middel van die vuur. My gunsteling deel van 'n vuur is die groen blare wat deurbreek wanneer alles dood en verwoes lê.
Skermskoot uit 'The Mirror'
a fire in the far off
haze of summer,
a lonely heart for
brought to a reckoning?
we can leave it all,
1. Cussons, S. 1978. Die swart kombuis. Kaapstad: Tafelberg
2. Internet. https://readalittlepoetry.wordpress.com/2012/05/05/fire-by-robert-creeley/
3. Metres, P. & Psurtsev, D. 2015. I Burned at the Feast: Selected Poems of Arseny Tarkovsky. Cleveland University Poetry Center